Herstelwerk aan parlement gaan (eindelik) begin(Argieffoto: Stad Kaapstad) Meer as ŉ jaar ná die verwoestende brand by die parlement in Kaapstad gaan daar nou uiteindelik met herstelwerk begin word – met die parlement wat sê die projek sal binne twee jaar afgehandel word. “Ons is vol vertroue dat hierdie mylpaal die eerste stap is om die noodsaaklike dienste in ŉ meer bevorderlike en reagerende omgewing te verander wat ook aandag sal gee aan die broodnodige opgradering van veiligheidsinfrastruktuur en veiligheid,” sê Xolile George, parlementêre sekretaris. Die brand het op 2 Januarie verlede jaar uitgebreek en drie dae lank gewoed. Die gebou wat die Nasionale Vergadering huisves is verwoes, asook verskeie vergadersale, komiteevertrekke en byna 500 kantore. Die parlement sal nou in samewerking met die Ontwikkelingsbank van Suid-Afrika (DBSA) se infrastruktuurleweringsafdeling en rolspelers soos die departement van openbare werke en infrastruktuur en die tesourie die herstelwerk aanpak. “Die DBSA is die geskikste instelling hiervoor gegewe sy kundigheid en ervaring in die lewering van infrastruktuurbestuursdienste, wat insluit ontwerp, bouwerk, opknapping en algehele fasiliteitbestuur aan verskeie ander staatsinstellings,” sê George. Die nasionale tesourie het verlede jaar al R2 miljard vir die projek bewillig en R118 miljoen vir onvoorsiene of onvermydelike uitgawes. “Suid-Afrikaners het ŉ gevestigde belang in die restourasieprojek en dit is belangrik dat dit behoorlik bestuur word om die gevare wat verband hou met projekte van dié aard en omvang te beperk. Daar moet ook in ag geneem word dat dit die eerste keer is dat die parlement ŉ projek van dié grootte onderneem,” sê George. Ingevolge die vennootskap met die DBSA sal daar nou begin word met onder meer die herbou van die afgebrande parlementêre geboue, die Ou Vergadersaal-gebou en die Nasionale Vergadering-gebou. Die puin wat ná die brand agtergebly het, sal ook verwyder word sodat behoorlike assesserings gedoen kan word. Sodra die rommel verwyder en alle bates gemerk en beveilig is, sal die DBSA met die assesserings en gedetailleerde ontwerpe van beskadigde geboue begin, ŉ geraamde begroting opstel en ŉ inwerkingstellingsplan aan die parlement voorlê. Die parlement sal die vierde en vyfde verdiepings weer opknap en die eerste, tweede en derde verdiepings van die Pleinstraat 90-gebou herontwerp om alternatiewe kantoorspasie vir LP’s en parlementêre werkers te skep. Altesame 155 kantore vir LP’s en spasie vir meer as ŉ 1 000 parlementêre werkers wat sonder kantore gelaat is, sal só verseker word. Dit sal ook dien as tydelike werkplek terwyl die bouwerk voortduur. Die DBSA sal ook help met die algehele fasiliteitbestuur van die parlementêre gebied, wat die parlementêre opset insluit, die opknapping van veiligheidstelsels en die konseptualisering en herontwerp daarvan. “Die restourasieprojek bied ŉ unieke geleentheid om te verseker dat ruimtes so ontwerp word dat dit voldoen aan die spesifieke behoeftes van ŉ demokratiese parlement, asook om die instelling se digitale infrastruktuur te moderniseer,” sê George. Na afloop van die bouwerk moet daar byvoorbeeld genoeg kapasiteit vir gesamentlike sittings van die twee huise en ŉ groter openbare galery wees, asook meer kantoorruimte vir LP’s en komiteekamers. “Daar word voorsien dat die projek binne 24 maande voltooi sal wees, terwyl nog ses maande toegelaat word vir haakplekke of uitdagings nadat daar weer ingetrek word,” sê George. Bepaalde wetgewing oor erfenisgeboue moet nagekom word en daar sal met die Suid-Afrikaanse Erfenishulpbronagentskap in dié verband saamgewerk word om goedkeuring te versnel. Slakkepas Siviwe Gwarube, die DA se hoofsweep, sê hoewel die besluit om met die bouwerk te begin as ŉ “mylpaal” bestempel word, is dit nie juis iets om oor huis toe te skryf nie aangesien die brand al meer as ŉ jaar gelede was. “Om aan te kondig dat die rommel nou verwyder gaan word en met die herbouproses begin word, is te wagte, gegewe dat die tesourie al verlede jaar al R2 miljard daarvoor toegewys het. “Die parlement het teen ŉ slakkepas beweeg.” Gwarube sê dit lyk of die aankondiging gedoen is ná die DA se eis daaroor vroeër aan die parlement. “Ons verwag steeds van die instelling om môre te reageer op die DA se regstappe oor wat die planne is vir die vind van alternatiewe venues vir die parlement om sy werk ten volle te hervat. Hierdie is nie ŉ luukse nie. Dit is ŉ grondwetlike verpligting wat ons ernstig opneem.”